Sanctissimo patri ac domino Gregorio, Dei gratia summo pontifici, frater Columbus, supprior humilis, devotique filii ejus conventus de Karitate, pedum oscula beatorum. Cum dies fuisset assignata, auctoritate vestra, apud Karitatem, ad feriam quintam ante dominicam qua cantatur Letare Jerusalem, a venerabilibus viris Reomensi et de Fonteneto, Cistersiensis ordinis, abbatibus, et priore Reomensi, reverendo patri domno Bartholomeo, abbati nostro Cluniacensi, ex una parte, ac quibusdam ex nobis et nostris, ex altera, tam super obedientia venerabili viro domno Balduino, quem prefatus abbas noster nobis in priorem prefecerat, exhibenda, quam super aliis in nostris litteris comprehensis, dicto venerabili ... abbate nostro ad prefatam diem apud Karitatem coram dictis abbatibus comparente, tertio eorum conjudice excusato, nos ejusdem abbatis nostri patientiam, et benignitatem et mansuetudinem attendentes, dicto... priori nostro ab eodem abbate nostro nobis instituto omnes et singuli obedivimus humiliter et devote. Nos etiam Petrus de Novi, quondam cantor, Robertus Normannus Calvus, Willelmus Anglicus, Willelmus Normannus, Bernardus Normannus, Willelmus Normannus, Willelmus de Nongento, Milo de Loisiaco, Benedictus de Cruce, Gaufridus de Masticone, Guichardus Cognatus, Stephanus Chabue, Petrus Daduez, Reginaldus de Castro Renardi, Hugo de Karitate, Johannes de Sancto Christoforo, Petrus Gradiens, Johannes Cluniacensis, Stephanus de Sezannia, W. de Marciniaco, Symon de Corteneto, Johannes de Lugduno, Odo de Karitate, Robertus de Donziaco, Petrus Bochardi, Hugo Nivernensis, Petrus Conversus, Petrus Bordinus, Petrus de Meso, Innocentius de Novi, Petrus de Marciniaco, Guido puer, Gaufridus puer, nepos Garini, P. puer de Karitate, Achardus puer de Beffes, Philippus puer Bellijoci, Symon puer Kariloci, Teobaldus puer de Venisi, Johannes puer de Karitate, Thomas puer de Meva, Robinus puer de Karitate, Johannes Normannus, Rogerius Anglicus, Petrus Bornus, Petrus de Vissi, Willelmus de Cenconio, Guido de Sancto Celso, Johannes, prior de Castro Renardi, Petrus Rufus, quondam prior Senonensis, Reginaldus, prior de Cona, Stephanus Roselli, Gaufridus de Pontisara, Galcherus de Altisiodoro, Stephanus de Corteneto dictus Coifez, qui erroneo hactenus ducti consilio, propter rebellionem nostram, eo quod dicto priori obedire nolebamus, a prefato venerabili abbate nostro eramus vinculo excommunicationis astricti, et apud Karitatem presentialiter existentes, spontaneo prestito juramento et ab eodem patre nostro domno abbate recepto, quod super dicta excommunicatione staremus mandatis ipsius, munus absolutionis impetravimus ab eodem, sub eodem juramento firmiter promittentes, quod eidem tanquam abbati nostro ac priori ab eo instituto vel pro tempore instituendo obediemus de cetero humiliter ac devote. Unde sanctitatis vestre genibus provoluti, veniam de premissis excessibus postulantes, vestre benedictionis gratie restitui lacrymabiliter supplicamus. Nos etiam totus conventus vestre sanctitatis pedibus inclinati, devotione qua possumus imploramus quatinus, cum parati simus venerendo patri domno abbati nostro Cluniacensi reverentiam et obedientiam omnimodam exhibere, malivolis detractorum persuasionibus unitatis et pacis ac concordie vinculum inter nos et ipsum ac matrem nostram Cluniacensem ecclesiam rumpere maliciose machinantium vestre sanctitatis aures nullatenus prebeatis. Sanctitatis vestre paternitatem ecclesie sue sancte sanam et incolumem Dominus per longa tempora conservare dignetur. Actum anno Domini millesimo ducentesimo vicesimo nono, mense marcio.